Luxair

D**'Luxair** (IATA-Code **LG,** ICAO-Code **LGL**), mam ganzen Numm **Luxair, Société luxembourgeoise de navigation aérienne S.A.**, ass eng lëtzebuergesch Fluchgesellschaft. Hir Heemechtsbasis ass de Fluchhafe Lëtzebuerg.

1948 gouf d**Luxembourg Airlines Company'' gegrënnt an der Gesellschaft hiren éischte Fluch goung am Februar 1948 vu Lëtzebuerg op [[Paräis]]. D'Gesellschaft ass 1961 a ''Luxair - Société luxembourgeoise de navigation aérienne ''ëmgenannt ginn an 1962 huet déi nei Gesellschaft mat de Fluch-Operatiounen ugefaangen.

De Generaldirekter vun der Gesellschaft ass zanter dem 12. Mee [[2020]] de [[Gilles Feith]] deen déi Plaz vum [[Adrien Ney]] iwwerholl hat, wéi deen no 15 Joer un der Spëtzt vun der Luxair am Juni 2020 an d'Pensioun gaangen ass.

== Geschicht ==
=== D'Ufanksjoren (1948-1960) ===
Um Enn vun den 1950er Jore gouf Lëtzebuerg, ee vun de Grënnungsstaate vun der [[Europäesch Communautéiten|Europäescher Gemeinschaft]], zum [[Sëtz vun den europäeschen Institutiounen|(virleefege) Sëtz]] vu verschiddene wichtegen europäeschen Institutiounen ausgewielt. Déi Ëmstänn hunn eng ëmmer méi grouss Nofro no effikasse Loftverbindungen tëscht Lëtzebuerg an aneren europäeschen Haaptstied mat sech bruecht.


Den 9. Januar [[1948]] gouf d**Luxembourg Airlines Company* (oder *Société luxembourgeoise de navigation aérienne*) gegrënnt. Den Haaptaktionär war mat 60&nbsp;% d'[[Scottish Aviation]] an do dernieft de Lëtzebuerger Staat, d'[[Banque internationale à Luxembourg|BIL]] a verschidde Privatpersounen.

Den éischte Fluch vun der Gesellschaft ass den 3. Februar 1948 mat enger [[Douglas DC-3]] (Immatrikulatioun LX-LAA) op [[Paräis]]-[[Fluchhafe Le Bourget|Le Bourget]] geflunn. Déi aner Destinatiounen, déi ugeflu goufen, waren [[Zürich]], [[Frankfurt am Main|Frankfurt/Main]] a [[London]].

Uganks vun den [[1950]]er Joren ass déi ekonomesch Lag méi schlecht ginn an d'Gesellschaft huet just nach den Handling gemaach. Scottish Aviation huet hir Participatioun un d'US-amerikanesch Firma [[Seaboard World Airlines|Seaboard & Western]] verkaaft an et koumen doropshi Pläng op, fir Transatlantikflich duerchzeféieren. Well awer kee Loftfaart-Ofkommes bestoung, ass näischt aus de Pläng ginn. *Luxembourg Airlines* huet sech dunn eng [[Curtiss C-46]] organiséiert déi s'u Seaboard & Western verlount huet. Mat där Maschinn goufe Gidder aus ganz Europa op Lëtzebuerg geflunn, sinn do an DC-4 Fligere vu Seaboard & Western ëmgelueden an dunn an Amerika transportéiert ginn.

=== 1960-1980 ===

D'Gesellschaft ass den 21. Oktober [[1961]] a *Luxair - Société luxembourgeoise de navigation aérienne* ëmgenannt ginn an d'Kapital ass vu 6 op 20 Millioune [[Lëtzebuerger Frang|Frang]] eropgesat ginn. Enn [[Mäerz]] [[1962]] huet d'Gesellschaft hiren éischte Fliger kritt – eng [[Fokker F-27 Friendship|Fokker F-27]] (PH-NVF) déi se bei der Fokker-Gesellschaft gelount huet – a se huet mat de Fluch-Operatiounen ugefaangen. Zur selwechter Zäit goufen dräi Fokker F-27 (LX-LGA, -LGB an -LGD) bestallt an déi éischt gouf de 7. Mee 1963 geliwwert; se gouf op den Numm „[[Henri vu Lëtzebuerg|Prince Henri]]“ gedeeft. Déi zwou aner Maschinne goufen de 26. Februar 1965 (LX-LGB, „[[Jean vu Lëtzebuerg (1957)|Prince Jean]]“) an am September 1967 (LX-LGD, „[[Margaretha vu Lëtzebuerg|Princesse Margaretha]]“) geliwwert. Mat der leschtgenannter Maschinn sinn daagsiwwer Passagéier geflu ginn an nuets gouf Courrier transportéiert.

[[1962]] huet d'Luxair en éischten Accord mat der südafrikanescher [[Trek Airways]] ofgeschloss, wat méi spéit zu der [[Luxavia]] Joint Venture gefouert huet.

Nieft hiren dräi Fokker F-27 Friendship hat d'Gesellschaft tëscht Abrëll 1966 an Dezember 1968 nach eng [[Vickers Viscount]] (LX-LGC) gelount. D'Linn vu Lëtzebuerg op Nice gouf 1964 op [[Palma de Mallorca]] a méi spéit bis op [[Barcelona]] verlängert. Mat der Zäit goufen déi Fligeren duerch Typpe vu [[Boeing]] an [[Embraer]] ersat.


Fir d'Vakanzeflich gouf 1968 [[LuxairGroup|LuxairTours]] an d'Liewe geruff.

[[1970]] war d'Luxair engersäits eng vun de Gesellschaften, déi d'[[Cargolux]] gegrënnt hunn an anersäits huet se hir éischten [[Düsefliger|Jet]], eng [[Sud Aviation Caravelle|Aérospatiale Caravelle]] (LX-LGE) kritt. Zwee aner Fligere vun deem Typ koumen nach no (LX-LGF an LGG). Et gouf du méiglech op nei Destinatiounen ([[Tunis]], [[Monastir]], [[Roum]], [[Ibiza]], [[Dubrovnik]], [[Teneriffa]] a [[Las Palmas de Gran Canaria|Las Palmas]]) ze fléien.

[[1975]] koum der Luxair hir Bordzäitschrëft [[Flydoscope]] fir d'éischt Kéier eraus.

Den [[2. Dezember]] [[1977]] ass fir d'Luxair mam Kaf vun hirer éischter [[Boeing 737|Boeing 737-200 Advanced]] eng nei Ära ugaangen. De Fliger krut d'Immatrikulatioun LX-LGH a gouf den 18. Dezember, vum deemolege [[Henri vu Lëtzebuerg|Prënz Henri]] um Findel op den Numm „[[Guillaume vu Lëtzebuerg (1963)|Prince Guillaume]]“ gedeeft. De selwechten Nomëtteg gouf d'Maschinn festlech mat Livesendung op [[RTL Télé Lëtzebuerg]] an de Linnendéngscht opgeholl an ass op [[Malaga]] geflunn. En zweete Fliger vum selwechten Typ koum den 30. Abrëll 1978 um Findel un a krut den Numm „[[Marie-Astrid vu Lëtzebuerg|Princesse Marie-Astrid]]“. Béid Fligeren haten eng Kapazitéit vun 120 Plazen a sinn haaptsächlech op d'Vakanzendestinatiounen am [[Mëttelmier]], op d'[[Kanaresch Inselen]] an a [[Griicheland]] geflunn. Fir de Reseau kënnen ze vergréisseren, gouf vun 1988 bis 1992 eng zousätzlech Boeing 737-200 (LX-LGN) bei der belscher [[Sobelair]] gelount.

=== 1980-2000 ===
Fir nei europäesch Stied an hire Reseau opzehuelen ([[Salzburg]], [[Kopenhagen]], [[Genf|Genève]]), huet d'Luxair zwou Occasiounsmaschinne vum Typ Fokker F-27 Friendship vun der [[Papua-Neiguinea|papua-neuguineeëscher]] [[Air Niugini]] kaaft. Déi zwou Maschinne sinn den 23. Juni 1984 zu Lëtzebuerg gelant a kruten do d'Immatrikulatioun LX-LGJ an -LGK.

Den 23. Mäerz 1978 gouf d'Filial *'Luxair Executive** gegrënnt, eng [[Société anonyme|S.A.]] déi sech mat enger [[Cessna 421 Golden Eagle|Cessna Golde Eagle]] (LX-ETA) op [[Lofttaxi]]-Flich bannent Europa fir eng Geschäftsclientèle spezialiséiert huet.



Am Juni 1986 gouf eng aner S.A. gegrënnt, d**'Luxair Commuter*', déi drop spezialiséiert war, fir Fligeren ze verlounen.



1988 huet d'Luxair véier nei [[Fokker 50|Fokker F-50]] bestallt, fir déi al F-27 z'ersetzen. Déi zwou éischt goufen den 3. November (LX-LGC, „[[Guillaume vu Lëtzebuerg|Prince Guillaume]]“) an de 6. Dezember 1989 (LX-LGD, „[[Félix vu Lëtzebuerg|Prince Félix]]“) geliwwert, déi drëtt (LX-LGE, „[[Louis vu Lëtzebuerg|Prince Louis]]“) ass den 30. Mäerz 1990 ukomm an déi lescht (LX-LGB) den 18. Juni 1991.

Uganks vun den 1990er Jore goufen d'Boeing 737-200 mat méi engem grousse Modell, dem 737-400 (mat 165 Plazen) ersat. Déi éischt Maschinn (LX-LGF, „[[Buerg Veianen|Château de Vianden]]“) ass den 21. Februar 1992 ukomm an déi zweet (LX-LGG, „[[Buerg Buerschent|Château de Bourscheid]]“) e gutt Joer méi spéit, de 27. Mäerz 1993. Se goufen allebéid op de Vakanzendestinatioune vu LuxairTours agesat. Zwou méi kleng Boeing-Maschinnen (737-500), mat 121 Plazen, huet d'Luxair vu Mäerz 1993 un agesat. Se hunn hiren Déngscht bis Dezember 2006 (LX-LGO) an August 2010 (LX-LGP) geleescht.

Fir nees zousätzlech Destinatiounen am Programm kënnen opzehuelen, goufen am August [[1995]] zwou Boeing 737-500 geleaset (LX-LGR, „[[Schlass Beefort|Château de Beaufort]]“ an LX-LGS „[[Schlass Schengen|Château de Schengen]]“); se bloufe bis 2000 an der Luxair-Flott. Tëscht Mäerz 2001 an Abrëll 2005 war nach eng aner geleasete 737-500 fir d'Luxair ënnerwee (LX-LGN).


Vun Enn 1995 bis uganks 1999 huet d'Luxair hir Boeing 737-4C9 (LX-LGF) un déi belsch Sobelair verlount, wou se mat der LX-Immatrikulatioun awer a Sobelair-Faarwe geflunn ass.

An der Mëtt vun den 1990er Jore goufe beim [[Brasilien|brasilianesche]] Constructeur [[Embraer]] am Ganzen 9 [[Düsefliger|Jets]] vum Typ [[Embraer ERJ-145]] mat 49 Sëtzplaze bestallt fir s'op den europäesche Kuerzstrecken anzesetzen. D'Luxair huet hinnen de Spëtznumm „Eurojet“ ginn. Et goufen deemno geliwwert: LX-LGT, „[[Alexandra vu Lëtzebuerg|Princesse Alexandra]]“ de 25. August 1998 an LX-LGU „[[Sébastien vu Lëtzebuerg|Prince Sébastien]]“ de 7. Oktober 1998. Duerno koumen noeneen: LX-LGV (22.04.1999), LX-LGW (20.05.1999), LX-LGX (26.06.1999), LX-LGY (30.03.2000), LX-LGZ (08.05.2000), LX-LGI (12.01.2001) an LX-LGJ (13.03.2001) déi alleguer net „gedeeft“ goufen.

Am Fréijoer [[1999]] gouf mat [[Newark (New Jersey)|Newark]] am [[New Jersey]], eng nei Transatlantikstreck mat 4 Flich an der Woch an d'Streckennetz vun der nationaler Fluchgesellschaft opgeholl. Déi Decisioun koum zustanen, nodeems d'[[Icelandair]] hire Réckzuch vum Findel ugekënnegt hat. Op der Streck gouf eng Boeing 767-33AER (OO-CTR) agesat, déi bei der belscher [[City Bird]] gelount gouf. No 31 Woche war de Leasingskontrakt ofgelaf, an d'Linn tëscht Lëtzebuerg an [[New York City|New York]] ass mat engem Netto-Verloscht vu ronn 10,5 Mio Euro definitiv zougemaach ginn.

=== No 2000 ===
2005 huet d'Luxair sech zwou méi kleng Embraer ([[Embraer ERJ-135|ERJ 135]]) mat 37 Plazen ugeschaaft, se kruten d'Immatrikulatiounen LX-LGK an -LGL. Déi leschtgenannt war iwwregens den 900. Embraer-Jet deen ausgeliwwert gouf. De 6. Mäerz 2005 war de leschte Fokker-Fluch fir d'Luxair (Lëtzebuerg - Saarbrécken - München an zeréck mat der LX-LGE)..


Als Ersatz fir déi zwou Boeing 737-400 déi verkaaft goufen (LX-LGF an -LGG), sinn dräi fuschnei Boeing 737-700 mat 141 Plazen an enger Autonomie vu 4.800&nbsp;km ugeschaaft ginn. Se kruten all e [[Winglet]] (eng Verlängerung vum Flillek) fir manner Sprit ze verbrauchen. Se goufen de 17. Februar 2004 (LX-LGQ, „[[Schlass Bierg|Château de Berg]]“), de 25. Mäerz 2004 (LX-LGR, „[[Schlass Fëschbech|Château de Fischbach]]“) an déi lescht den 21. Januar 2005 (LX-LGS, „[[Sennenger Schlass|Château de Senningen]]“) geliwwert. Allen dräi waren s'op de LuxairTours Destinatiounen [[Egypten]], [[Tierkei]], [[Tunesien]], [[Balearesch Inselen|Balearen]] a [[Kanaresch Inselen|Kanaren]] am Asaz.

Fir datt s'op kuerze Strecke méi rentabel fléie kéint, huet d'Luxair am Summer 2006 bei [[De Havilland Aircraft of Canada|Bombardier]] (haut: De Havilland Canada) dräi modern [[Turboprop-Fliger|Propellerfligeren]] vum Typ Q400 (*Dash-8* genannt) bestallt. Déi éischt Maschinn (am „[[Luxair#Firmefaarf a Corporate Identity|neien“ Luxair Layout]]) war d'LX-LGA, déi den 31. Mee 2007 um Findel gelant ass. Déi aner zwou Maschinne koumen de 16. Juni (LX-LGC) an de 5. September 2007 (LX-LGD) un. Se goufen op de Linne fir op Paräis, Frankfurt, Hamburg, Berlin, London, Mailand, Dublin, Kopenhagen, Stockholm, Wien a vereenzelt och fir op Palma agesat.

Zanter 2009 ass d'Luxair Partner bei der [[Deutsche Lufthansa|Lufthansa]] hirem Miles & More-Programm.

Et goufen nach zousätzlech Q400 bestallt, dës Kéier vun der neier Generatioun (Q400*NextGen)*, mat engem ugepassten Interieur a virun allem engem reduzéierte Spritverbrauch. Et waren dëst: LX-LGE (geliwwert den 19.12.2009), LX-LGF (04.02.2011), LX-LGG (28.08.2012), LX-LGH (04.10.2012), LX-LGM (18.11.2012) an LX-LGN (04.12.2012).

Wéinst neien héije Verloschter war d'Luxair gezwongen, d'Zuel vun hire Fligeren an Destinatiounen [[2011]] ze reduzéieren. Déi zwou Embraer ERJ 135s goufen ausgemustert an d'Verbindunge mat [[Prag]] an [[Dublin]] goufen annuléiert.

Fir d'Summersaison 2012 huet d'Luxair eng Boeing 737-800 bei der [[XL Airways Germany]] gelount fir domat op Vakanzendestinatiounen ze fléien; si ass an de Luxair-Faarwen awer mat der däitscher Immatrikulatioun D-AXLK geflunn. An den dräi Summersaisonen duerno (2013, 2014 an 2015) gouf fir d'LuxairTours Destinatiounen eng gelount Boeing 737-800 (F-HJUL) vun der [[XL Airways France]] agesat.

Der Luxair hir éischt eege Boeing 737-800 (LX-LGU) ass den 11. Dezember 2012 zu Lëtzebuerg gelant, déi zweet (LX-LGV) koum dunn den 22. Januar 2014 an déi drëtt (LX-LBA) de 25. Februar 2015. Am Hierscht vum selwechte Joer huet d'Luxair sech eng véiert eege Maschinn ugeschaaft, fir net all Joer nees missen e Fliger ze lounen. D'D-ABMZ vun der [[Air Berlin]] (déi do awer wéinst Ëmstrukturéiere vun der Flott ni am Asaz war) koum am Oktober 2015 op Lëtzebuerg a gouf ënnert LX-LBB registréiert.

Tëscht 2014 an 2017 goufen nach follgend Bombardier Q400 geliwwert: LX-LQA (31.03.2014), LX-LQB (07.12.2015), LX-LQC (15.12.2015),LX-LQD (24.05.2016), LX-LQI (23.09.2016) an LX-LQJ (02.08.2017).

Den [[21. Oktober]] [[2015]] huet Luxair mat der Fluchverbindung op [[Frankfurt am Main|Frankfurt]] opgehalen. De leschte Fliger, d'[[Embraer ERJ-145]] LX-LGZ ass um 22:00 um Findel gelant. D'Fluchverbindung mat Frankfurt huet zanter dem [[2. Abrëll]] [[1962]] bestanen.

Wärend der Covid-Pandemie huet d'Luxair Upassungen an der Zesummesetzung vun der Flott misse maachen. Wéinst der niddereger Demande a fir Käschten ze spuere goufen deemno verschidde Fligeren ofgeschaaft an zwou Boeing 737-8 geleaset fir méi flexibel op d'Demande kënnen ze reagéieren. Trotz der Pandemie goufe Commandë fir véier Boeing 737-7 a véier Embraer E195-E2 gemaach.

Luxair huet nach weiderhin an d'Moderniséierung vun hirer Flott investéiert a sou goufen 2023 zwou Boeing 737-8 geleaset, iwwerdeems eng Commande gemaach gouf fir véier [[Embraer E2]] an aacht [[Boeing 737|Boeing B737]] vun der neier Generatioun, déi nom Enn vun 2025 solle geliwwert ginn. Nei am Streckeplang koumen d'Destinatioune Pescara, Ljubljana, Mailand Linate, Praia a La Palma bäi. Trotz de wirtschaftlechen Erausfuerderungen huet d'Luxair d'Geschäftsjoer 2023 mat engem konsolidéierten operative Benefice vu 6,7 Milliounen Euro ofgeschloss, eng däitlech Besserung géintiwwer der annerhallwer Millioun Euro am Joer virdrun.

De 15. Abrëll 2024 huet d'Luxair hire Geschäftsberäich vum Cargo Handling (*assistance en escale en matière de cargo*) un d'Firma [[Luxcargo Handling]] iwwerschriwwen, nodeems déi am Dezember 2023 eng vun den zwou Lizenzen fir de Gidderëmschlag am Lëtzebuerger [[Cargocenter (Lëtzebuerg)|Cargocenter]] vum [[Ministère de la Mobilité et des Travaux publics|Mobilitéitsministere]] zougestane krut.

== Gouvernance ==







== Aktionariat a Bedeelegungen ==

<div style="page-break-inside:avoid">
D'Aktionäre vun der Luxair sinn:
* 39,05&nbsp;%: Lëtzebuerger Staat
* 21,81&nbsp;%: [[Spuerkeess]]
* 13,14&nbsp;%: [[Banque internationale à Luxembourg|BIL]]
* 13,00&nbsp;%: [[Delfin (Holding)|Delfin]]
* 10,00&nbsp;%: Luxair
* 2,86&nbsp;%: [[Luxair Finance]]
* 0,14&nbsp;%: Anerer
</div>
<div style="page-break-inside:avoid">
D'Luxair ass hirersäits u follgenden Entreprise bedeelegt:
* 40,0&nbsp;%: [[Luxfuel]]
* 35,1&nbsp;%: [[Cargolux|Cargolux Airlines International]]
* 35,1&nbsp;%: [[Master LeaseCo]]
* 35,0&nbsp;%: [[Euro Moselle Loisirs]]
* 35,0&nbsp;%: [[Objectif Lune]]
</div>


== Firmefaarf a *Corporate Identity* ==



Déi éischt eege Fokker vun der Luxair (LX-LGA) déi am Mee 1963 geliwwert gouf, war wäiss mat [[Blo|donkelbloe]] Sträifen an engem donkelbloe Schwanz. 1964 gouf se op den Numm *Prince Henri* gedeeft an déi blo Faarf gouf iwwer d'ganz Längt, op der Héicht vun de Fënsteren, mat enger [[turquoise]]r Sträif ersat. Um Schwanz krut se och de ronnen, turquoise Logo mam stiliséierte Pabeierfliger. Vun ongeféier 1970 u gouf de Schwanz turquoise ugestrach, mat engem wäisse Logo drop. Vereenzelt (op der Boeing LX-OOO) war um turquoise Schwanz e wäisse Rondel mat engem schwaarze Logo drop.

1987 ass de rout-wäiss-bloe [[Fändel vu Lëtzebuerg]] op d'Fligere gemoolt ginn, 1989 koum nach eng Schrëft fir den [[De Mythos vun der Onofhängegkeet 1839|150. Joresdag vun der Onofhängegkeet]] an 1990 den [[Europafändel]] derbäi.

Am Joer 2003 huet d'Luxair sech eng nei *Corporate Identity* ginn andeems de Luxair-Schrëftzuch méi grouss gemaach gouf, zousätzlech „Luxembourg Airlines“ derbäikoum an och de Logo um Schwanz manner eckeg gemaach gouf. De Spëtznumm *Eurojet'' fir d'Embraer ERJ-145 gouf einstweilen dropgelooss.

De 7. Juni 2007 gouf den iwwerschaffte Layout virgestallt: de Schwanz ass vun do un an de Landesfaarwe rout-wäiss-blo ugestrach, de Firmennumm gëtt nees méi kleng geschriwwen a just den éischte Buschtaf ass eng Majuskel. Den éischte Fliger an den neie Faarwen, eng Bombardier Q400, ass awer schonn eng Woch virdrun, den 31. Mee 2007 um Findel gelant. Zënter datt den 2007er Layout am Gebrauch ass, huet kee Luxair-Fliger méi en „Dafnumm“.

Vun 2020 u krute vereenzelt Fligeren e personaliséierten Design:
* LX-LQA an LX-LGU: zënter Okt. 2020 am Design vum Graffiti-Kënschtler Sumo
* LX-LGE: vun November 2020 bis Juni 2021: Schrëftzuch #LuxairStandsUp 
* LX-LQC: vu Juni 2021 bis Dezember 2022: Design „be pride, be Luxembourg“
* LX-LQJ: vu September 2022 bis Februar 2024: Design „Think Pink“ vun der Kënschtlerin Lisa Junius am Kader vun der Broschtkriibs-Sensibilisatioun
* LX-LBA: November 2021 bis … : Design „Esch 2022 - europäesch Kulturhaaptstad“ vun der Kënschtlerin Lynn Cosyn
* LX-LGV: speziellen Design vum Marco Weiten am Kader vum 60. Anniversaire vun der Luxair


Fichier:Luxair (Sumo Artwork's Livery), LX-LQA, De Havilland Canada Dash 8-400 (51006232918).jpg|De „Sumo-Fliger“
Fichier:Innsbruck (INN), Luxair LX-LQC (103).jpg|„Be pride, be Luxembourg“
Fichier:LX-LQJ Bombardier DHC-8-402Q Dash 8 Luxair LCY 11.1.0.22.jpg|„Think Pink“
Fichier:Luxair Boeing 737-8C9(WL) LX-LBA by Anna Zvereva.jpg|„Esch 2022“


Am Kader vun der Lëtzebuerger EU-Presidence 2015 kruten d'Fligeren den deementspriechende Schrëftzuch drop gepecht. 2016 war et „Global - Smart - Solid“ (Luxembourg for Finance) an 2017 „Let's make in Happen“ respektiv „Luxembourg - connecting you with financial expetise“.

## Passagéierzuelen
Am d'Joer 1977 huet d'Luxair 265.000 Passagéier gezielt.

2018 huet d'Luxair 2.132.426 an am Joer 2019 2.148.098 Passagéier transportéiert. Déi duerchschnëttlech Auslaaschtungsquot vun alle Flich louch bei 71,6&nbsp;%. D'Flott war an deem Zäitraum am Ganzen 51.052 Stonne geflunn. Fir d'Luxair-Grupp hunn dat Joer ronn 2.800 Leit geschafft. D'Gesellschaft konnt sou um Enn vum Joresbilan e positiivt Netto-Resultat mat engem Total vun 9,458 Mio. Euro verbuchen.

Am Joer 2019 goufen 2.148.098 Passagéier op de Linnen- a Vakanzeflich vun der Luxair transportéiert. 2020 gouf et wéinst der Covid-19-Pandemie en drastesche Réckgang. Am éischte Semester 2021 goufen 42&nbsp;% manner Passagéier transportéiert wéi am Pandemie-Joer 2020. Vun 2022 u sinn d'Zuelen nees erop gaangen.

2023 huet d'Gesellschaft méi wéi 2,5 Millioune Passagéier transportéiert.

## Accidenter

*Den 22. Dezember 1969 ass de Vol vu Frankfurt am Main bei der Landung um Findel vun der glëtscheger Pist ofkomm a schliisslech an enger Schnéiwick mat gebrachenem viischten Train un d'Hale komm. Glécklecherweis sinn d'Passagéier an d'Crew mam Schreck dovukomm, mä de Fliger, eng Vickers Viscount, LX-LGC, hat nëmmen nach Schrottwäert.
*De 6. November 2002 um 10:05 koum et zu engem schlëmmen Accident. Eng Fokker 50, LX-LGB, déi vu Bern Berlin-Tempelhof koum, ass an engem décke Niwwel an engem Feld bei Nidderaanwen erofgefall wéi se kuerz virum Fluchhafe Lëtzebuerg ukomm ass. Bei deem Ongléck sinn 20 Mënschen ëmkomm, dorënner de Lëtzebuerger Moler Michel Majerus: nëmmen e franséische Passagéier an de Fluchkapitän hunn den Accident mat schwéiere Blessuren iwwerlieft.

*Den 23. September 2003 um 08:40 ass eng Embraer ERJ-145 (LX-LGZ) um Luxair-Fluch LG8852, dee vu Wien koum, nom Opsetze riets Richtung Bireler Gronn vun der Pist 06 ofkomm an am Zonk hänke bliwwen; kee vun den 8 Passagéier ass blesséiert ginn.

*Den 30. September 2015 ass eng Bombardier Dash 8 Q400 mat der Kennung LX-LGH vum Fluch LG9562 beim Start vum Fluchhafe Saarbrécken verongléckt. D'Maschinn koum vun Hamburg a sollt no der plangméisseger Tëschelandung op Lëtzebuerg weiderfléien. Wärend dem Start koum et duerch e Feeler vun der Kopilotin zu engem Ofbroch vun der Startprozedur an de Fliger ass kuerz drop op der Startbunn opgeschloen a virugerëtscht bis e stoe bliwwen ass. Kee vun de 16 Passagéier an de 4 Membere vun der Crew gouf blesséiert, awer de Fliger war staark beschiedegt.

## Flott vun der Luxair

### Aktuell Flott



### Fligeren a Bestellung

### Fréier Fligeren

Do dernieft huet d'Luxair ënner anerem follgend Fligeraarte benotzt:
*Boeing 707-344B/C
*Boeing 767-300ER
*Douglas DC-4
*Fairchild Swearingen Metro
* Lockheed L-1649A Starliner


LX-LGZ L1649 Starliner Luxair PMI 11SEP65 (5938051769).jpg|De Lockheed Starliner (LX-LGZ) 1965 zu Palma de Mallorca
Luxair Caravelle Manteufel.jpg|D'Luxair Caravelle (LX-LGE) zu Hannover (Abrëll 1968)
Luxair Caravelle Volpati.jpg|an eng aner Caravelle (LX-LGF) zu Paräis (1976)


## Biller

Fichier:Luxair Boeing 707-344B Haafke.jpg|Luxair Boeing 707-344
Fichier:Luxair Airbus A300 APM.jpg|Luxair Airbus A300
Fichier:Luxair B747SP LX-LGX (9550323884).jpg|Luxair Boeing 747SP-44
Fichier:Boeing 737-4C9, Luxair AN0489771.jpg|Luxair Boeing 737-4C9

Fichier:Boeing 737-2C9(Adv), Luxair - Luxembourg Airlines JP6176573.jpg|Luxair Boeing 737-200
Fichier:Luxair Fokker F-27-200 Friendship Watt.jpg|Fokker 27-200 Friendship
Fichier:LX-LGK EMB.120ER Luxair MAN 22SEP98 (6846785543).jpg|Luxair Emb120 ER
Fichier:Fokker 50, Luxair AN0143349.jpg|Luxair Fokker 50


## Literatur
* Braun, Serge. Flughafen | Aéroport | Airport Findel – Passagierfluggesellschaften und ihre Flugzeuge: 1937-2017 | Compagnies aériennes et leurs avions: 1937-2017 | Passenger airlines and their planes: 1937-2017. Luxembourg, 2017. Print.  ISBN 978-99959-934-3-6

## Um Spaweck

* D'Internetsäit vun der Luxair
* Joresvergläichszuele vun der Luxair